Her kan du fly som Supermann
Jakob Rognve Bryn (11) og Olav Småbrekke (14) svever vekselvis på mage og på rygg med full kontroll, og glis fra øre til øre. - Det er ikke vanskelig i det hele tatt så lenge man slapper av og bare gjør som instruktørene sier. Noe av det morsomste er å merke at man mestrer det, sier Jakob entusiastisk. Neste lørdag åpner den nyeste attraksjonen i ekstremsportbygda: Vindtunnelen til selskapet VossVind. VG har prøvekjørt den allerede. Og ja, det er som å fly! Eller som å være i fritt fall etter å ha hoppet ut fra 3500 meters høyde. Klærne er de samme: Vi får låne hoppdresser og hjelmer som fallskjermhoppere bruker. Lyden er den samme: Inne i vindtunnelen bråker det som i et propellfly på vei til utsprangshøyde med hoppere om bord. Luftmotstanden er den samme som i fritt fall. Men det er vesentlig forskjell: Her trenger ingen være redde for at fallskjermen ikke skal folde seg ut. Resirkulerer luft Fire kraftige motorer sender en jevn vindstrøm opp gjennom stålnettinggulvet i glassylinderen. Når vinden treffer taket ledes den i bane ut til siden og ned igjen, før den på nytt sendes opp gjennom nettinggulvet. - Siden luften blir resirkulert på denne måten bruker vindtunnelen vår mindre energi enn de fleste andre vindtunneler hvor luften går rett ut, forklarer daglig leder i VossVind, Hans Christian Amlie.Mens han snakker, leker Jakob (11) og Olav (14) som er altfor unge til å hoppe fallskjerm på den oppadgående vindstrømmen bak glassveggene. Begge guttene har fallskjermhoppende fedre som har vært dypt involvert i prosjektet med å få vindtunnel til Voss. Derfor har de fått prøvefly litt før den offisielle åpningen. - De er utrolig flinke. I løpet av tre dager har de fått frittfall-ferdigheter det kunne tatt en hel sesong å tilegne seg, sier daglig leder Hans Christian Amlie. Vindtunnel er en unik treningsmulighet for fallskjermhoppere. Her kan man ha fullt fokus på teknikk uten å bli distrahert av frykt. Men erfaringer fra vindtunneler i andre land viser at den også er populær for andre enn fallskjermhoppere. - Barn helt ned til femårsalderen kan fly her. Man trenger ingen erfaring. Vi regner med at halvparten av de som kommer hit for å fly vil være vanlige turister, barnefamilier og bedrifter, sier Amlie.Den som har overoppsynet med vindtunnelen på Voss, er Park- og tivolitilsynet. Og vindtunnelen som norske fallskjermhoppere på treningsleir i Florida har brukt i mange år, ligger i Orlando, ikke langt fra Disney-parkene. Det er likevel ingen tilfeldighet at Norges første vindtunnel legges nettopp til Tvildemoen mellom Voss sentrum og Bømoen flyplass, og ikke ved siden av TusenFryd utenfor Oslo. Det aktive hoppmiljøet på Voss har ønsket seg vindtunnel helt siden 80-tallet. Men det måtte en lokal gründer med tro på forretningsideen (Thomas Hårklev), og en fallskjermhoppende Canica-arving (Camilla Hagen) til for at Vosse-hoppernes drømmebygg til 53 millioner skulle bli virkelighet. Camilla Hagen har vært en pådriver for at familieselskapet skulle investere i vindtunnelen. Canica eier nå 56 prosent av aksjene i VossVind. Også Innovasjon Norge, entreprenørfirmaet Constructa og en rekke lokale småaksjonærer har bidratt til at det ble en vindtunnel akkurat her på Voss, og ikke i nærheten av en fornøyelsespark noen andre steder i Norge.Et tandem fallskjermhopp koster vanligvis mellom 3000 og 4000 kroner. De billigste hoppene kan du få på Øste Æra i Østerdalen. Der koster det 2490 på torsdager i mai og juni.* Bergen fallskjermklubb (Bfsk.no) * Bodø fallskjermklubb (Bofsk.no) * Føniks fallskjermklubb i Molde (Foniksfsk.no) * Grenland fallskjermklubb på Geitryggen (Frittfall.no) * Hagl fallskjermklubb på Hamar (Hagl.no) * Kjevik fallskjermklubb (Fallskjerm.net) * Lesja fallskjermklubb på Bjorli (Lesjafsk.no) * NTNU fallskjermklubb på Oppdal (Skydiveoppdal.no) * Oslo fallskjermklubb på Østre Æra (Fallskjerm.no) * Stavanger fallskjermklubb på Sola (Sfsk.no) * Tønsberg fallskjermklubb på Jarlsberg (Hoppfallskjerm.no), * Voss fallskjermklubb (Skydivevoss.no), I juni kan du hoppe tandem på Elvenes i Troms, der de nordnorske klubbene har sommerleir. I Trøgstad utenfor Oslo er det tandemhopp fra helikopter til 4000 kr. (Tandemhopp.no) TANDEM PRAGLIDER ELLER HANGGLIDER: En tandem paraglider eller hangglider-tur koster ca 1500 kroner. Turen kan vare fra fem minutter til en time, mye avhengig av vær og vind. Norges Luftsportsforbund har 2500 registrerte flysteder for hangglider og paraglider. Og det finnes 50 klubber med tandempiloter over hele hele landet. På denne siden finner du en link til oversikt over klubbene: www.nlf.no/HGPG. STRIKKHOPP: * Vemorkbrua på Rjukan: 690 kr.(Telemark-opplevelser.no) * Fra Trolljuv bru over Åkrafjorden utenfor Haugesund: 690 kr (Bungee.no)* Nytt i år: zip-line over Vemorkjuvet (84 meter dypt) på Rjukan. 290 kr (Telemark-opplevelser.no) * Nytt i år: zip-line 105 meter over Trolljuv i Åkrafjorden utenfor Haugesund: 250 kr (Bungee.no) * I Voss klatrepark er det zip-liner i forbindelse med høydeløpypa. Voksne 300, barn 200 kr
Har du noen gang drømt om å fly? Som en måke, som en ørn eller som en Supermann? Nå kan drømmen bli virkelighet på Voss.